- Det er helt absurd.

Nordlys.no: For snart seks måneder siden ble Geir-Arne Blix Johansen fra Tromsø og kona Ragni Løkholm Ramberg foreldre for første gang, til lille Rikarda. De bestemte seg for å dele på foreldrepermisjonen.

Da Blix Johansen tirsdag skulle fylle ut skjemaet fra NAV for foreldrepenger under fellesperioden, ble han imidlertid sjokkert.

I skjemaet må man nemlig oppgi en begrunnelse for at far skal bruke fellesperioden.

- Det står ingen steder at mor må begrunne det å være hjemme med barnet sitt, sier Blix Johansen.

Tragikomisk

Han syntes det hele var tragikomisk og førte opp følgende begrunnelser med hashtag; Likestilling, superpappa, glad i barnet.

- Alle vil vel være mest mulig med barnet sitt, og jeg er heldig som har en grei arbeidsgiver som gir meg mulighet til det uten å tape penger. Jeg føler ikke man da må begrunne dette ytterligere overfor NAV, sier Blix Johansen.

- Det er veldig rart, og egentlig absurd, at far må gi en begrunnelse, fortsetter han.

(Artikkelen fortsetter under bildet)



Foto: Privat

- Står i loven

Han tok kopi av skjemaet og la det ut i en Facebook-status i går. Han fikk flere kommentarer på ordningen.

- Det er jo oppsiktsvekkende at staten mener at det at far skal være hjemme med barnet sitt i fellesperioden krever en begrunnelse. Det er gammeldags og trist.

Hos NAV får Nordlys opplyst følgende fra Anita M. Sivertsen, kontorsjef ved regelverkskontoret:

- Vilkår for fars uttak av permisjon er regulert av folketrygdloven.

NAV viser til at det er barne- likestillings- og inkluderingsdepartementet som er ansvarlig lovgiver og at de følger gjeldende regelverk.

Les flere nyheter på Nordlys.no her!